Engar undanþágur til framkvæmda á friðlýstum svæðum - Áskorun til umhverfisráðherra frá Náttúruvaktinni Náttúruvaktin vill vekja athygli á því skeytingarleysi sem stjórnvöld víða um land eru að sýna svæðum á Náttúruminjaskrá : Reykjavík 2. febrúar 2007 Áskorun til umhverfisráðherraJónínu Bjartmarz Náttúruvaktin vill vekja athygli á því skeytingarleysi sem stjórnvöld víða um land eru að sýna svæðum á Náttúruminjaskrá . Náttúruvaktin tekur nú þátt í að reyna að verja þrjú svæði á náttúruminjaskrá fyrir óhóflegri framkvæmdagleði ráðamanna og verktakafyrirtækja . Í fyrsta lagi er í Álafosskvos hafin vegalagning við árbakka Varmár sem er á Náttúruminjaskrá frá upptökum til ósa . Í öðru lagi vill Orkuveita Reykjavíkur leggja metangaslögn um fjörur í Blikastaðakró / Leiruvog í Reykjavík , sem eru á Náttúruminjaskrá , á Náttúruverndaráætlun og eru viðurkenndar sem alþjóðlega mikilvæg fuglasvæði . Bæði Varmá og Blikastaðakró hafa vaxandi verndargildi ekki hvað síst vegna nálægðar við byggð og mikilvægis fyrir útivist , fræðslu og vellíðan íbúa höfuðborgarsvæðisins . Í þriðja lagi er um að ræða lagningu Vestfjarðavegar um Gufudalasveit þar sem náttúruverndarsamtökin hafa öll mælt með því að vegurinn verði lagður í jarðgöng öllum til hagsbóta í stað þess að fara um fágætan skóg og ógna friðuðum arnarhreiðrum . Öll þessi svæði eru á náttúruminjaskrá og njóta því sérstakrar lögverndar samkvæmt 37. gr. laga nr. 44 / 1999 um náttúruvernd . Þessi lögverndun virðist léttvæg þegar framkvæmdagleðin grípur um sig og skiptir þá litlu hvað verður undan að láta , eða hvaða gildi það hefur fyrir komandi kynslóðir . Náttúruvaktin skorar á umhverfisráðherra að breyta stefnu sinni og veita engar undaný águr til framkvæmda á friðlýstum svæðum eða á náttúruminjaskrá nema staðfest sé að brýnir almennahagsmunir liggi til grundvallar framkvæmd og að allar aðrar leiðir hafi fyrst verið kannaðar . Fyrir hönd Náttúruvaktarinnar , Ásta Þorleifsdóttir .